Folketing
2014-05-28

Tak for spørgsmålet. Det korte svar er: Nej, det kan ikke realiseres for 35 mio. kr., og det tror jeg heller aldrig har været tanken at det skulle. Og når det ikke har været tanken, at det skulle det, så er det, fordi der selvfølgelig er mange udgifter forbundet med at etablere et udrejsecenter og mange hensyn at tage. F.eks. er der jo hensynet til, hvordan sådan et center skal fungere, og hvem det skal indrettes til. Vi har valgt at sige, at vi gerne vil indrette det efter en model, så der nærmest bliver to centre i ét. Altså, ideen med et udrejsecenter er jo, at man skal have et sted, hvor afviste asylansøgere hurtigt og effektivt kan blive forberedt på deres udrejse, men hvor vi også gerne vil have et sted til de asylansøgere, som er på tålt ophold, og som er kriminelle.